સ્મૃતિએ છેલ્લે ‘મણિબેનડૉટકૉમ’ અને ‘યે હૈ જલવા’માં કામ કર્યું હતું. સ્મૃતિ ઈરાની સાથે ફરી કામ કરવા વિશે પૂછવામાં આવતાં એકતા કહે છે, ‘તમે લોકો ઇચ્છો છો કે હું ટેક્સટાઇલ મિનિસ્ટરને ઍક્ટિંગ તરફ ફરી લઈ આવું? મને પણ એ ગમશે. મેં એક વાર સ્મૃતિને કહ્યું પણ હતું કે મારા માટે એક નાનકડી ભૂમિકા કર. ત્યારે તેણે એ માટે તૈયારી પણ દેખાડી હતી અને કહ્યું હતું કે હું એ કરીશ, પણ લોકો પછી એ વિશે વાતો કરશે. તે આજે જ્યાં છે ત્યાં ખૂબ જ ખુશ છે. સ્મૃતિ ગયા મહિને મારી ઑફિસમાં આવી હતી. ઑફિસના તમામ લોકો તેને મળવા માટે પહોંચી ગયા હતા. એક મિત્ર તરીકે હું ઇચ્છું છું કે તેની કરીઅર ખૂબ જ ઊંચી સપાટીએ પહોંચે, કારણ કે તેણે તેની પ્રેગ્નન્સીની છેલ્લા દિવસ સુધી શૂટિંગ કર્યું હતું. કોઈને આ વિશે ખબર નથી, પરંતુ તેણે તેનાં લગ્નના દિવસે પણ મારી સાથે શૂટિંગ કર્યું હતું. અમે તેની પાસે એ દિવસે પણ કામ કરાવ્યું હતું, કારણ કે તેને ખબર હતી કે લોકો તુલસી વગર એક દિવસ પણ એપિસોડ જોવા માટે તૈયાર નહોતા.’